Dankbaarheid is die begin van wegbreuk van negatiewe gedagtes. Wanneer jy daardie koffie drink wees dankbaar want dit gaan jou wegvat van dit wat jy nie het nie. God se skepping was nie bedoel dat jy alles moet hê wat jou ogies sien nie. Nee, dit wat jy van God ontvang is sodat jy Hom daardeur kan verheerlik. Ons doen nie goed sodat ons hemel toe kan gaan nie, want ons is uit genade gered, ons doen goed sodat ons ander kan lei na die Here, dat ander Jesus se liefde deur ons kan beleef. God het jou lief, jou alleen sonder al die extra’s wat jy wil saamdra. Hê jouself ook lief vir daardie selfde rede, nie net wanneer jy goed voel nie, maar juis wanneer jy jou af dae het.
Ons elkeen het ‘n geraamte in die kas, ja almal, al verskil tussen my en jou geraamte is dalk die size van die kas. Die Here ken daai geraamtes, ieder en elk van ons s’n, so jy kan dit nie vir hom wegsteek nie. Maar Hy kom sê vandag vir jou dis OK, want Hy is lief vir jou, só lief dat Hy vir jou part gesterf het. So maak skoon daai kas!
Jesus het dikwels gepraat van die koninkryk van God of die koninkryk van die hemel. Dwarsdeur Jesus se kort lewe op aarde loop die gedagte van die koninkryk soos goue draad deur sy woorde. In Matteus alleen word daar meer as 45 keer na die koninkryk van die hemele verwys terwyl beide Markus en Lukas ook verskeie kere na die koninkryk van God verwys.
Uit hierdie verwysings na die koninkryk kan ons seker wees dis nie ’n veraf skim of beloftes van ’n koninkryk wat eendag sal kom nie, maar een wat reeds hier en nou teenwoordig is, net soos in die hemel. God is tog teenwoordig in alle tye van die begin af tot in ewigheid.
Hierdie koninkryk is nie van die wêreld nie maar het alles met hierdie wêreld te make. Dit behels die mag van God om oor alle dinge in die hemel en op aarde te heers en sy reddingsplan uit te voer. Dis ’n ryk waar die genade van God oor almal uitgestrek word en terselfdertyd ’n magtige koninkryk waar Christus heers oor die heelal.
Die koninkryk is teenwoordig in die harte van elkeen wat Christus se heerskappy in sy lewe erken. Dit is nie ’n tweederangse koninkryk waar daar meegeding moet word met die koningshuise van hierdie aarde nie. Dis nie maar net nog ’n dinastie nie maar ’n koninkryk wat dwarsdeur die geskiedenis van die kerk teenwoordig was en strek tot die einde van tye. Die koninkryk van die hemel is die teenwoordigheid van God in Jesus nou en toekomend.
In hierdie koninkryk is daar geen sosiale orde en range nie. Prinse en prinsesse het dieselfde regte as gewone mense en die enigste wet wat geld, is dat jy moet liefhê. As iemand jou slaan moet jy die ander wang draai, en as iemand jou dwing om ’n kilometer saam met hom te stap, moet jy twee stap.
Ongelukkig is dit nie die soort koning wat die wêreld wil hê nie. Ons leef in ’n materialistiese wêreld waar "image" koning kraai. Die grootste, blinkste, sterkste en rykste is ons maatstaf. Totdat jy besef die koninkryk bied ’n rykdom ver bo jou wildste drome. Jou taak as burger van hierdie koninkryk is om dit sigbaar te maak aan die wêreld deur gehoorsaamheid aan die Koning en deur die boodskap van verlossing te verkondig.
Here, ek is so verblind deur die vertoon van uiterlike rykdom dat u koninkryk vir my net ’n vae afskynsel van die werklikheid is. Maak u koninkryk ’n werklikheid in my hart.
Soos die oggendson se eerste strale het jy my hart kom warm maak. Soos die wind oor die aarde waai om die wolke nader te bring. So het jy 'n lafenis oor my hart kom waai.
Dit help nie jy jaag jou begeertes nie, want jy jaag dit net verder weg! Maak jou begeertes aan Vader bekend en kies dan om jou te begin verlustig in Hom. Verlustig jou in alles wat jy reeds het - in jou werk, jou vriende/kollegas/familie, die kar wat jy ry en die huis wat jy bly. Maak dit 'n denkpatroon en laat Vader toe om Sy skeppingswerk in jou lewe te voltooi.
Vandag is nog 'n dag aan ons gegee. Wat gaan ons daaromtrent doen? Gaan ons iemand vertel van Jesus? Gaan ons maar net ons eie gang gaan? Hierdie dag is reeds aan ons gegee sodat Sy naam daardeur verheerlik kan word. Ons het vandag 'n kans om daardie keuse te maak sodat iemand wat nog nie van Hom gehoor het nie te vertel van Sy wonderlike liefde en omgee vir ons. Iemand het dit dalk net vandag nodig. Kom ons reik 'n hand van bemoediging, omgee, aanraking uit na 'n persoon toe. Baie keer word onsself daardeur gestig. My gebed is soos daardie liedjie van Leon Ferreira wat se: Here, gee ons weer 'n hart vir hierdie land en sy mense, laat ons waterstrome wees waar droe land, droe woestyn, is. Mag die Here elkeen ryklik seen vandag.
Onthou dat daar 'n direkte verband is tussen jou geluk en jou diensbaarheid. Hoe meer jy bereid is om vir ander te doen, hoe gelukkiger mens sal jy wees.
Sonder ‘n gister kan jy nie ‘n toekoms hê nie, maar moenie toelaat dat jou gisters se lelik jou toekoms bepaal nie. Gisters wat deurtrek is van venyn, selfvergelding, onregverdigheid, ongeregtigheid, leuens en derglike. ‘n Onvergeefde gister veroorsaak dat ons nie vorentoe kan beweeg nie. Staan op en uit vandag! Wees die minste en vergewe soos wat Jesus jou vergewe vir wat jy teenoor Hom verkeerd doen. Jesus vertel die verhaal van die man wat die koning baie geskuld het, en die koning het sy skuld afgeskryf. Maar toe gaan dieselfde man en wurg die geld uit iemand wat hom geld geskuld het. Die koning was woedend toe hy dit te hore kom en het sy skuldvrystelling teruggetrek. Staan jy vandag skuldig voor die Koning omdat jy Sy vergifnis verkry het deur die bloed van Jesus, maar nie self kan vergewe nie? Jesus het nie verniet hierdie verhaal vertel nie. Maak vandag seker dat jy nie uitgaan in ‘n wêreld waarin jy sê dat God sal verstaan dat ek nog nie kan vergewe nie. Indien jy nog nie gereed is om te kan vergewe nie, moet ook dan nie die Koning vra vir vergifnis nie, Hy gaan woedend wees. Vra eerder die Koning om jou vergewensgesind te maak. Dit is ‘n goeie vertrekpunt om vergewe en vrygespreek te word.